Document ID: /roh_data/filtered/fineweb-2-filterrobots_roh.jsonl.gz/29877

Il gimnasi vegn per gronda part frequentà a partir da l’ultim onn da scola dal stgalim secundar I ubain suenter il stgalim secundar I e dura quatter onns. La maturitad gimnasiala permetta l’access direct a l’universitad.
La maturitad professiunala è ina furmaziun generala extendida ed approfundada che cumplettescha l’emprendissadi. Ella pussibilitescha l’access direct ad ina direcziun da studi – parentada cun la professiun – ad ina scola auta spezialisada. Ella po vegnir absolvida:
durant l’emprendissadi (instrucziun cumplementara en roms da furmaziun generala a la scola media professiunala (SMP)),
suenter l’emprendissadi (sco furmaziun a temp cumplain u a temp parzial),
independentamain d’ina scola (a chaschun dals examens federals da maturitad professiunala).
Tgi che ha – sper l’attestat federal da maturitad professiunala – reussì l’examen cumplementar da passarella, po s’immatricular en ina scola auta universitara svizra u en ina scola auta da pedagogia.
Suenter la scolaziun da trais onns ad ina scola media spezialisada po vegnir acquistada la maturitad spezialisada. La maturitad spezialisada pussibilitescha – entaifer il champ professiunal tschernì – l’access direct ad ina scola auta spezialisada u ad ina scola auta da pedagogia (rom da studi persuna d’instrucziun per il stgalim primar, inclusiv scolina/stgalim prescolar).
Tgi che ha – sper l’attestat federal da maturitad spezialisada – reussì l’examen cumplementar da passarella, po s’immatricular en ina scola auta universitara svizra u en ina scola auta da pedagogia per tut las direcziuns da studi.